Vassõl Stuss

Vassõl Stuss (ukraina keeles Василь Семенович Стус) (6. jaanuar 1938 – 4. september 1985 Permi oblast) oli ukraina luuletaja, dissident ja poliitvang. Ukraina kangelane (2005, postuumselt). 

Uskumise eest ukraina kultuuri säilitamise ning arendamise vajalikkusesse langes ta Nõukogude diktatuuri repressioonide alla, tema looming keelati ja hävitati osaliselt ning ta ise mõisteti pikaks ajaks vangi Permi oblasti poliitvangilaagrisse VS-389/36 erirežiimi osakonda, kus ta 47-aastaselt suri. Eesti poliitvangi Enn Tarto arvates tema kambrikaaslane tapeti. 

 Elulugu 
Stuss sündis Kesk-Ukrainas, kuid tema vanemad põgenesid Nõukogude kollektiviseerimise eest Stalinosse, kui ta oli kaheaastane. Ta omandas hariduse Stalinos ja asus tööle kooliõpetajana, seejärel ukrainakeelse ajakirja Sotsialistštšnõi Donbas (Nõukogude Donbass) toimetajana.

Sulaajal jätkas Stuss Kiievis õpinguid kirjandusteooria doktorantuuri aspirandina (doktorikandidaadina). Sel ajal avaldas ta Rilke ja Goethe tõlked ja esimese värsikogu. 1964. aastal alanud arreteerimiste lainel toetas Stuss Ukraina dissidente Ivan Dzjubat ja Vjatšeslav Tšornovili, kes mõistsid avalikult hukka Ukraina kultuurieliidi uued arreteerimised. Ta kutsus inimesi totalitarismi vastu seisma. Selle eest heideti ta ülikoolist välja ja KGB hakkas pidevalt jälgima iga tema liigutust.

vasakul|pisi|Stussi mälestusmärk tema kodu juures Kiievis, kus ta elas aastatel 1963–1965

1972. aastal mõisteti Stuss süüdi "nõukogudevastase agitatsiooni ja propaganda levitamises". Ta mõisteti viieks aastaks vangi ja saadeti kolmeks aastaks Siberisse. Pärast vangistuse kandmist sai temast aastatel 1979–1980 Ukraina Helsingi grupi liige, mis propageeris inimõigusi Nõukogude Ukrainas.

1980. aastal mõisteti Stuss teist korda süüdi. Talle määrati 10 aastat vangistust ja viis aastat Siberis. Ta kandideeris 1985. aastal Nobeli auhinnale, aga suri üksikkongis kaks kuud enne auhinna määramist kahtlastel asjaoludel. Ta maeti, nagu lugematud teised, vangla lähedale, tema hauda märgistas toigas numbriga 9.

 Isiklikku 
Tema poeg Dmõtro Stuss (sündinud 1966 Kiievis) on Ukraina kirjanik, kirjanduskriitik ja toimetaja, Tarass Ševtšenko nimelise Ukraina Rahvusmuuseumi peadirektor (alates jaanuarist 2012), Tarass Ševtšenko nimelise riikliku preemia laureaat. 

 Viited 

 Kirjandus 
Вахтанг Кіпіані. Справа Василя Стуса. Збірка документів з архіву колишнього КДБ УРСР. Вид-во Vivat, 2019.

Kategooria:Ukraina kirjanikud
Kategooria:Ukraina luuletajad
Kategooria:Nõukogude dissidendid
Kategooria:Sündinud 1938
Kategooria:Surnud 1985